|  |
| --- |
| Institutt for klinisk odontologi |
| Klinisk institutt 2 |
| Klinisk institutt 1 |
| Institutt for biomedisin |
| Institutt for global helse og samfunnsmedisin |
| Programutvalgene |

|  |  |
| --- | --- |
| Referanse | Dato |
| 2021/7900-MADA | 18.06.2021 |
|  |  |
|  |

**Status som merittert underviser - utlysning 2021**

Fakultetsstyret ved Det medisinske fakultet vedtok 10. desember 2019 å opprette en meritteringsordning for fremragende undervisere ved fakultetet. Ordningen er et ledd i fakultetets og UiBs kontinuerlige arbeid for studiekvalitet.

Fakultetet lyser med dette ut ordningen for andre gang, og inviterer sine undervisere til å søke om å bli tildelt merittert undervisningsstatus. Merittert status tildeles vitenskapelig ansatte som har vist betydningsfull innsats for å sikre utdanningskvalitet i bred forstand. Tittelen den meritterte oppnår er «merittert underviser».

**Hvem kan søke?**

Vitenskapelig ansatte i alle stillingskategorier med undervisningsforpliktelse gis anledning til å søke, med unntak av stipendiater, post.doc og spesialistkandidater. Det er kun enkeltpersoner som kan søke om merittert status.

Man må ha vært ansatt i en undervisningsstilling i minst fem år samt kunne dokumentere pedagogisk basiskompetanse for å bli vurdert.

**Hva innebærer merittert status?**

Meritterte undervisere gis en permanent lønnsøkning på 50.000 kr. i året (beregnet med utgangspunkt i 100 % stilling). Status som merittert underviser tildeles permanent, det vil si både når det gjelder status som merittert underviser, lønnsøkning og medlemskap i det pedagogiske akademiet som de meritterte underviserne vil utgjøre.

**Søknadsfrist og krav til søknad**

Søkere må dokumentere sin pedagogiske kompetanse gjennom en pedagogisk mappe som skal bestå av:

* et søknadsbrev på maks 10 sider
* en pedagogisk CV
* relevante vedlegg som dokumenterer søkerens pedagogiske kompetansenivå, inkludert dokumentasjon på oppnådd pedagogisk basiskompetanse

Se vedlegg for utfyllende krav til søknaden. Vi ber om at søkere leser dette dokumentet godt, og gjerne setter seg inn i [rapporten](https://ekstern.filer.uib.no/mofa/fakultetsstyret/2019/Styresaker/S%2094-19%20Oppretting%20av%20meritteringsordning%20for%20fremragende%20undervisere%20ved%20Det%20medisinske%20fakultet.med%20forside.pdf) som dannet grunnlaget for oppretting av meritteringsordningen.

Søknaden sendes på e-post til post@uib.no og merkes «Søknad om status som merittert underviser ved Det medisinske fakultet».

Søknadsfrist er **1. oktober 2021**.

**Vurdering**

Søknadene vil bli vurdert av en sakkyndig komité nedsatt av fakultetet. Fakultetsstyret vedtar hvem som innstilles for merittert status.

**Kommende søknadsperioder**

Det vil være mulig å søke status som merittert underviser årlig fra 2020 til 2023. Fra og med 2025 utlyses ordningen annethvert år. Det vil bli sendt ut utlysningsbrev i forkant av hver søknadsperiode.

**Spørsmål?**

Spørsmål til meritteringsordningen kan sendes til utdanning@med.uib.no.

Vennlig hilsen

Per Bakke

dekan Heidi Annette Espedal

 fakultetsdirektør

|  |
| --- |
|  |